Nariadenie Komisie (EHS) č. 2237/77
z 23. septembra 1977,
ktorým sa mení a dopĺňa nariadenie č. 118/66/EHS o forme hlásenia poľnohospodárskej farmy, ktorá sa má použiť na účely zisťovania príjmov poľnohospodárskych podnikov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie č. 79/65/EHS z 15. júna 1965, ktorým sa vytvára sieť pre zber účtovných údajov o príjmoch a činnosti poľnohospodárskych podnikov v Európskom hospodárskom spoločenstve [1], naposledy zmenené a doplnené nariadením (EHS) č. 2910/73 [2], najmä jeho článok 7,
keďže nariadenie Komisie č. 118/66/EHS z 29. júla 1966 [3], naposledy zmenené a doplnené nariadením (EHS) č. 3565/73 [4], špecifikovalo položky, ktoré majú byť zahrnuté do hlásenia poľnohospodárskej farmy, ktoré sa má použiť pri zisťovaní príjmov poľnohospodárskych podnikov;
keďže typ, definície a predloženie účtovníckych údajov, získaných pomocou hlásenia poľnohospodárskej farmy s cieľom zistenia príjmov poľnohospodárskych podnikov, musia byť rovnaké, bez ohľadu na charakteristiku skúmaných podnikov;
keďže je načase, aby sa 10-ročné skúsenosti so sieťou účtovníckych dát poľnohospodárskych fariem využili pri revízii ustanovení, týkajúcich sa hlásenia poľnohospodárskej farmy, s cieľom zvýšiť porovnateľnosť účtovníckych údajov a prispôsobiť ich meniacim sa potrebám spoločnej poľnohospodárskej politiky;
keďže je potrebné využiť túto príležitosť na zlepšenie spracovania účtovníckych dát; keďže za týmto účelom je potrebné schváliť magnetickú pásku ako nosič pre tieto dáta;
keďže niektoré podniky môžu mať problémy s vypĺňaním určitých položiek, nakoľko v účtoch týchto podnikov sa nenachádzajú príslušné údaje; keďže preto, pokým budú pretrvávať tieto problémy, je potrebné používať postupy na zabránenie rizika nesprávnej interpretácie v prípade, že tieto špecifické položky nebudú vyplnené;
keďže, aby sa minimalizovali nevýhody, vyplývajúce z úprav v hlásení poľnohospodárskej farmy, tieto nové ustanovenia musia byť uplatňované vo všetkých členských štátoch s účinnosťou od jedného a toho istého účtovného roka; keďže napriek tomu, vzhľadom na problémy, s ktorými sa niektoré členské štáty môžu stretnúť pri vykonávaní týchto úprav počas jedného roka, je potrebné umožniť týmto členským štátom, aby odložili uplatňovanie nových ustanovení o jeden účtovný rok;
keďže opatrenia určené v tomto Nariadení sú v súlade so stanoviskom Výboru ES pre sieť účtovných údajov poľnohospodárskych fariem,
PRIJALA TOTO NARIADENIE:
Článok 1
Typ účtovných údajov, ktoré majú byť uvedené v hlásení poľnohospodárskej farmy, bude zodpovedať typu údajov, určenému v prílohe I. Príslušné definície a pokyny budú zodpovedať definíciám a pokynom, určeným v prílohe II. Účtovné údaje budú predložené vo forme, určenej v prílohe III.
Článok 2
Toto nariadenie sa prvý raz použije pre účtovné údaje za účtovný rok 1978, ktorý sa začína počas obdobia, trvajúceho od 1. januára 1978 do 1. júla 1978.
Avšak pre Francúzsko, Taliansko, Luxembursko a Írsko tieto ustanovenia budú platiť pre účtovné údaje za účtovný rok 1979, ktorý sa začína počas obdobia od 1. januára do 1. júla 1979.
Článok 3
Týmto nariadením sa zrušuje nariadenie č. 118/66/EHS. Toto nariadenie bude platiť vo svojej celistvosti pre účtovnícke údaje za účtovné roky, ktoré predchádzajú rokom, uvedeným v článku 2, bez ohľadu na dátum predloženia týchto údajov Komisii.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. septembra 1977